b'\n_START_ARTICLE_\nFjernsynshuset\n_START_SECTION_\nBakgrunn\n_START_PARAGRAPH_\nBygningen er tegnet av Nils Holter og Jan Bauck. Byggearbeidene startet i 1963, og de f\xc3\xb8rste to studioene \xc3\xa5pnet i 1969. Huset har to tilbygg, med betegnelsene N-fl\xc3\xb8y og G-fl\xc3\xb8y (oppf\xc3\xb8rt 1981\xe2\x80\x9382)._NEWLINE_For \xc3\xa5 feire \xc3\xa5pningen sendte NRK Fjernsynet l\xc3\xb8rdag 17. mai 1969 programmet Housewarming Party, som var en timeslang rundtur i det nybygde Fjernsynshuset. Programleder var Erik Diesen. Programmet inneholdt innslag om byggingen av huset, samt underholdningsinnslag med artister som Dizzie Tunes, Lill-Babs, Ivar Medaas, Karin Krog og sanggruppen The Monn Keys (med blant andre S\xc3\xb8lvi Wang, Per Asplin og Arne Bendiksen).\n_START_SECTION_\nBruksomr\xc3\xa5der\n_START_PARAGRAPH_\nFjernsynshuset rommer alle NRKs tv-studioer p\xc3\xa5 Marienlyst og en rekke redaksjonelle lokaler, blant annet sportsredaksjonen. I tillegg rommer huset kostymelager, rekvisittlageret og hovedkontrollen for tv samt flere tekniske og administrative funksjoner._NEWLINE_N-fl\xc3\xb8yen huser NRKs tekniske vedlikeholdsfunksjoner. _NEWLINE_G-fl\xc3\xb8yens (garasjefl\xc3\xb8yens) f\xc3\xb8rste etasje inneholder en stor garasje for OB-bussene samt et teknisk lager. De andre etasjene inneholder redaksjonelle lokaler for Underholdningsavdelingens tv-produksjoner, blant annet Lindmo. Store deler av Dokumentar- og samfunnsavdelingen holder ogs\xc3\xa5 til her. Aktualitetsprogrammet Ekko p\xc3\xa5 NRK P2 produseres og sendes herfra._NEWLINE_Fjernsynshuset henger sammen med Nyhetshuset, der all produksjon av nyhetsprogrammer, b\xc3\xa5de for tv og radio foreg\xc3\xa5r. Fjernsynshuset er forbundet med Kringkastingshuset ved hjelp av en overbygd bro.'